《再用前韵谢桃巷 其三》
宋代·林希逸

山深林密乐吾真，从古吟人例是贫。参句似禅诗有眼，还丹无诀酒全身。

我闻竹后痴犹甚，公见桃来思许新。有雁莫嫌时问讯，旧游诸老更何人。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。